Period: Old Babylonian
Genre: Literary
Transliteration:
<SURFACE>
nin {d}nin-gal-e ul-e hi-li-še₃ sig₇-ga
ušumgal-am₃ hu-hub₂ ša-mu-ra-an-ŋal₂
{d}inana {d}nin-gal-e ul-e hi-li-še₃ sig₇-ga
ušumgal-am₃ hub₂-hub₂ ša-mu-ra-an-ŋal₂
ulu₃-a <unk> a abzu-ta me šu ti-a-me-en
lugal {d}ama-ušumgal-an-na barag kug-za ši-im-mi-tuš
{d}inana ulu₃-a <unk> a abzu-ta me šu ti-a-me-en
lugal {d}ama-ušumgal-an-na barag kug-za ši-im-mi-tuš
diŋir ur-saŋ-ŋa₂...bi₂-in-ŋar me-zu an-na mu-un-dirig-dam
šag₄ ama-za-ta šita₂ mi-tum-ma zag ša-mu-ni-in-keše₂
{d}inana ur-saŋ-ŋa₂...bi₂-in-ŋar me-zu an-na mu-un-dirig-dam
šag₄ {d}nin-gal-ta šita₂ mi-tum-ma zag ša-mu-ni-in-keše₂
lugal kalam-ma ŋi₆ zal-a-ra {d}utu te ša-mu-na-sag₉-ge-eš
...ba-e-il₂ kur ša-mu-u₈-da-hul₂-la-am₃
{d}ama-ušumgal-an-na kalam-ma ŋi₆ zal-a-ra {d}utu te ša-mu-na-sag₉-ge-eš
kur-re ba-il₂ kur ša-mu-u₈-da-hul₂-la-am₃
nin-ŋu₁₀ dam ni₂-za im-mi-šum₂ hul₂-hul₂-la-mu-un-da
{d}en-lil₂-le ma-ra-an-šum₂ kur niŋ₂ gal-la šu-zu-uš
{d}inana dam ni₂-za im-mi-šum₂ hul₂-hul₂-la-mu-un-da
{d}en-lil₂-le ma-ra-an-šum₂ kur niŋ₂ gal-la šu-zu-uš
in-nin er₉-a-zu mu-un-na-šum₂ lugal-am₃
{d}ama-ušumgal-an-na še-er-zid ša-ra-ab-ed₂-de₃
{d}inana er₉-a-zu mu-un-na-šum₂ lugal-am₃
{d}ama-ušumgal-an-na še-er-zid ša-ra-ab-ed₂-de₃
ki-bal kur ba₉-ra₂ e₃-a-ni suh₃-suh₃-a ud mi-ni-ib-zal-zal-e
{d}ama-ušumgal-an-na-ke₄ kur ba₉-ra₂ e₃-a-ni suh₃-suh₃-a ud mi-ni-ib-zal-zal-e
{d}utu kur šim {ŋiš}erin-na-ta e₃-a-ni i₃ dug₃-ga ša-mu-u₈-ši-peš-peš-e
{d}ama-ušumgal-an-na {d}utu kur šim {ŋiš}erin-na-ta e₃-a-gin₇ i₃ dug₃-ga ša-mu-un-ši-peš-peš-e
sa-gid₂-da-am₃
nin me₃-na nu-gub-bu dumu gal {d}suen-na an-na e₃-a su-lim ŋa₂-ŋa₂
nam-ŋuruš teš₂-bi-še₃ gub-gub-bu me₃ ezen-gin₇ ša-mu-ra-de₃-ul
ki-bal e₂ ni₂-bi ša-ra-gul-e
{d}ama-ušumgal-an-na ur-saŋ kalag-ga šita₂ za-gin₃ šar₂ ša-ra-ni-in-uš₂
{d}inana nin me₃-ni nu-gub-bu dumu gal {d}suen-na an-na e₃-a su-lim ŋa₂-ŋa₂
nam-ŋuruš teš₂-bi-še₃ gub-gub-bu me₃ ezen-gin₇ ša-mu-ra-de₃-ul
ki-bal e₂ ni₂-bi ša-ra-gul-e
{d}ama-ušumgal-an-na ur-saŋ kalag-ga šita₂ za-gin₃ šar₂ ša-ra-ni-in-uš₂
nin an-an-še₃ ki-ki-še₃ niŋ₂ šag₄-zu niŋ₂ gal a-ba-a mu-e-da-an-zu
inim-zu gu tab-ba nu-kur₂-ru-da an teš₂-ba ši-im-da-gu₇-gu₇
a-a-zu {d}en-lil₂-le mu-ra-an-šum₂
{d}ama-ušumgal-an-na-ke₄ me₃ zar-re-eš ak ušumgal-gin₇ nir-ŋal₂ ša-ra-ni-in-sa₂{za}
{d}inana nin an-an-še₃ ki-ki-še₃ niŋ₂ šag₄-zu niŋ₂ gal a-ba-a mu-e-da-an-zu
inim-zu gu tab-ba nu-kur₂-ru-da an teš₂-ba ši-im-da-gu₇-gu₇
a-a-zu {d}en-lil₂-le mu-ra-an-šum₂
{d}ama-ušumgal-an-na-ke₄ me₃ zar-re-eš ak ušumgal-gin₇ nir-ŋal₂ ša-ra-ni-in-sa₂
nin-ŋu₁₀ {d}ama-ušumgal-an-na-ke₄ nir ša-mu-u₈-da-ŋal₂
tug₂-ba₁₃-zu-gin₇ bar-ra ši-bi₂-dul
itid-da ud-sakar-ra {d}suen-gin₇ an-ne₂ za-ra ša-mu-ra-an-u₃-tud
lugal {d}ama-ušumgal-an-na šag₄-za ki aŋ₂-bi-im {d}utu e₃-a-gin₇ ša-mu-na-an-i-i-ne
{d}inana nin-ŋu₁₀ {d}ama-ušumgal-an-na-ke₄ nir ša-mu-u₈-da-ŋal₂
tug₂-ba₁₃-zu-gin₇ bar-ra ši-bi₂-dul
itid-da ud-sakar-ra {d}suen-gin₇ an-ne₂ za-ra ša-mu-ra-an-u₃-tud
lugal {d}ama-ušumgal-an-na {d}utu-gin₇ e₃-a ša-mu-u₈-da-i-i-ne
sa-ŋar-ra-am₃
tigi₂ {d}inana-kam

Cuneiform:
<SURFACE>
𒎏𒀭𒎏𒃲𒂊𒌌𒂊𒄭𒇷𒂠𒅊𒂵
𒃲𒁔𒀀𒀭𒄷𒄸𒊭𒈬𒊏𒀭𒅅
𒀭𒈹𒀭𒎏𒃲𒂊𒌌𒂊𒄭𒇷𒂠𒅊𒂵
𒃲𒁔𒀀𒀭𒄸𒄸𒊭𒈬𒊏𒀭𒅅
𒍇𒀀<unk>𒀀𒍪𒀊𒋫𒈨𒋗𒋾𒀀𒈨𒂗
𒈗𒀭𒂼𒃲𒁔𒀭𒈾𒁈𒆬𒍝𒅆𒅎𒈪𒆪
𒀭𒈹𒍇𒀀<unk>𒀀𒍪𒀊𒋫𒈨𒋗𒋾𒀀𒈨𒂗
𒈗𒀭𒂼𒃲𒁔𒀭𒈾𒁈𒆬𒍝𒅆𒅎𒈪𒆪
𒀭𒌨𒊕𒂷...𒉈𒅔𒃻𒈨𒍪𒀭𒈾𒈬𒌧𒋛𒀀𒁮
𒊮𒂼𒍝𒋫𒋖𒄑𒈪𒌈𒈠𒍠𒊭𒈬𒉌𒅔𒆟
𒀭𒈹𒌨𒊕𒂷...𒉈𒅔𒃻𒈨𒍪𒀭𒈾𒈬𒌧𒋛𒀀𒁮
𒊮𒀭𒎏𒃲𒋫𒋖𒄑𒈪𒌈𒈠𒍠𒊭𒈬𒉌𒅔𒆟
𒈗𒌧𒈠𒈪𒉌𒀀𒊏𒀭𒌓𒋼𒊭𒈬𒈾𒊷𒄀𒌍
...𒁀𒂊𒅍𒆳𒊭𒈬𒇇𒁕𒄾𒆷𒀀𒀭
𒀭𒂼𒃲𒁔𒀭𒈾𒌧𒈠𒈪𒉌𒀀𒊏𒀭𒌓𒋼𒊭𒈬𒈾𒊷𒄀𒌍
𒆳𒊑𒁀𒅍𒆳𒊭𒈬𒇇𒁕𒄾𒆷𒀀𒀭
𒎏𒈬𒁮𒉎𒍝𒅎𒈪𒋧𒄾𒄾𒆷𒈬𒌧𒁕
𒀭𒂗𒆤𒇷𒈠𒊏𒀭𒋧𒆳𒃻𒃲𒆷𒋗𒍪𒍑
𒀭𒈹𒁮𒉎𒍝𒅎𒈪𒋧𒄾𒄾𒆷𒈬𒌧𒁕
𒀭𒂗𒆤𒇷𒈠𒊏𒀭𒋧𒆳𒃻𒃲𒆷𒋗𒍪𒍑
𒅔𒎏𒄊𒀀𒍪𒈬𒌧𒈾𒋧𒈗𒀀𒀭
𒀭𒂼𒃲𒁔𒀭𒈾𒊺𒅕𒍣𒊭𒊏𒀊𒌓𒁺𒉈
𒀭𒈹𒄊𒀀𒍪𒈬𒌧𒈾𒋧𒈗𒀀𒀭
𒀭𒂼𒃲𒁔𒀭𒈾𒊺𒅕𒍣𒊭𒊏𒀊𒌓𒁺𒉈
𒆠𒁄𒆳𒁁𒁺𒌓𒁺𒀀𒉌𒄗𒄗𒀀𒌓𒈪𒉌𒅁𒉌𒉌𒂊
𒀭𒂼𒃲𒁔𒀭𒈾𒆤𒆳𒁁𒁺𒌓𒁺𒀀𒉌𒄗𒄗𒀀𒌓𒈪𒉌𒅁𒉌𒉌𒂊
𒀭𒌓𒆳𒋆𒄑𒂞𒈾𒋫𒌓𒁺𒀀𒉌𒉌𒄭𒂵𒊭𒈬𒇇𒅆𒄫𒄫𒂊
𒀭𒂼𒃲𒁔𒀭𒈾𒀭𒌓𒆳𒋆𒄑𒂞𒈾𒋫𒌓𒁺𒀀𒁶𒉌𒄭𒂵𒊭𒈬𒌧𒅆𒄫𒄫𒂊
𒊓𒁍𒁕𒀀𒀭
𒎏𒀞𒈾𒉡𒁺𒁍𒌉𒃲𒀭𒂗𒍪𒈾𒀭𒈾𒌓𒁺𒀀𒋢𒅆𒂷𒂷
𒉆𒄨𒌨𒁉𒂠𒁺𒁺𒁍𒀞𒂡𒁶𒊭𒈬𒊏𒉈𒌌
𒆠𒁄𒂍𒉎𒁉𒊭𒊏𒄢𒂊
𒀭𒂼𒃲𒁔𒀭𒈾𒌨𒊕𒆗𒂵𒋖𒄑𒍝𒆳𒊹𒊭𒊏𒉌𒅔𒌀
𒀭𒈹𒎏𒀞𒉌𒉡𒁺𒁍𒌉𒃲𒀭𒂗𒍪𒈾𒀭𒈾𒌓𒁺𒀀𒋢𒅆𒂷𒂷
𒉆𒄨𒌨𒁉𒂠𒁺𒁺𒁍𒀞𒂡𒁶𒊭𒈬𒊏𒉈𒌌
𒆠𒁄𒂍𒉎𒁉𒊭𒊏𒄢𒂊
𒀭𒂼𒃲𒁔𒀭𒈾𒌨𒊕𒆗𒂵𒋖𒄑𒍝𒆳𒊹𒊭𒊏𒉌𒅔𒌀
𒎏𒀭𒀭𒂠𒆠𒆠𒂠𒃻𒊮𒍪𒃻𒃲𒀀𒁀𒀀𒈬𒂊𒁕𒀭𒍪
𒅗𒍪𒄖𒋰𒁀𒉡𒉽𒊒𒁕𒀭𒌨𒁀𒅆𒅎𒁕𒅥𒅥
𒀀𒀀𒍪𒀭𒂗𒆤𒇷𒈬𒊏𒀭𒋧
𒀭𒂼𒃲𒁔𒀭𒈾𒆤𒀞𒇡𒊑𒌍𒀝𒃲𒁔𒁶𒉪𒅅𒊭𒊏𒉌𒅔𒁲𒍝
𒀭𒈹𒎏𒀭𒀭𒂠𒆠𒆠𒂠𒃻𒊮𒍪𒃻𒃲𒀀𒁀𒀀𒈬𒂊𒁕𒀭𒍪
𒅗𒍪𒄖𒋰𒁀𒉡𒉽𒊒𒁕𒀭𒌨𒁀𒅆𒅎𒁕𒅥𒅥
𒀀𒀀𒍪𒀭𒂗𒆤𒇷𒈬𒊏𒀭𒋧
𒀭𒂼𒃲𒁔𒀭𒈾𒆤𒀞𒇡𒊑𒌍𒀝𒃲𒁔𒁶𒉪𒅅𒊭𒊏𒉌𒅔𒁲
𒎏𒈬𒀭𒂼𒃲𒁔𒀭𒈾𒆤𒉪𒊭𒈬𒇇𒁕𒅅
𒌆𒈨𒍪𒁶𒁇𒊏𒅆𒉈𒌋𒌆
𒌗𒁕𒌓𒊬𒊏𒀭𒂗𒍪𒁶𒀭𒉌𒍝𒊏𒊭𒈬𒊏𒀭𒅇𒌅
𒈗𒀭𒂼𒃲𒁔𒀭𒈾𒊮𒍝𒆠𒉘𒁉𒅎𒀭𒌓𒌓𒁺𒀀𒁶𒊭𒈬𒈾𒀭𒄿𒄿𒉈
𒀭𒈹𒎏𒈬𒀭𒂼𒃲𒁔𒀭𒈾𒆤𒉪𒊭𒈬𒇇𒁕𒅅
𒌆𒈨𒍪𒁶𒁇𒊏𒅆𒉈𒌋𒌆
𒌗𒁕𒌓𒊬𒊏𒀭𒂗𒍪𒁶𒀭𒉌𒍝𒊏𒊭𒈬𒊏𒀭𒅇𒌅
𒈗𒀭𒂼𒃲𒁔𒀭𒈾𒀭𒌓𒁶𒌓𒁺𒀀𒊭𒈬𒇇𒁕𒄿𒄿𒉈
𒊓𒃻𒊏𒀀𒀭
𒈜𒁆𒀭𒈹𒄰